CELEX: 32019R0429
Language: ro
Date: 2019-01-11 00:00:00
Title: Regulamentul delegat (UE) 2019/429 al Comisiei din 11 ianuarie 2019 de completare a Regulamentului (UE) 2017/821 al Parlamentului European și al Consiliului în ceea ce privește metodologia și criteriile pentru evaluarea și recunoașterea sistemelor de diligență necesară în cadrul lanțului de aprovizionare cu staniu, tantal, tungsten și aur

19.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 75/59
               
            
         REGULAMENTUL DELEGAT (UE) 2019/429 AL COMISIEI
         din 11 ianuarie 2019
         de completare a Regulamentului (UE) 2017/821 al Parlamentului European și al Consiliului în ceea ce privește metodologia și criteriile pentru evaluarea și recunoașterea sistemelor de diligență necesară în cadrul lanțului de aprovizionare cu staniu, tantal, tungsten și aur
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/821 al Parlamentului European și al Consiliului din 17 mai 2017 de stabilire a unor obligații de diligență necesară în cadrul lanțului de aprovizionare care revin importatorilor din Uniune de staniu, tantal și tungsten, de minereuri ale acestora și de aur provenind din zone de conflict și din zone cu risc ridicat (1), în special articolul 8 alineatul (2),
         întrucât:
         
                     (1)
                  
                  
                     Resursele minerale naturale au un ridicat potențial pentru dezvoltare, însă pot, în zone de conflict și în zone cu risc ridicat, să alimenteze izbucnirea sau continuarea conflictelor violente, subminând eforturile în direcția dezvoltării, a bunei guvernanțe și a statului de drept. În astfel de zone, ruperea legăturii dintre conflict și exploatarea ilegală a mineralelor este un element esențial pentru garantarea păcii, a dezvoltării și a stabilității.
                  
               
                     (2)
                  
                  
                     Regulamentul (UE) 2017/821 stabilește obligațiile de diligență necesară care le revin importatorilor din Uniune de staniu, tantal și tungsten, de minereuri ale acestora și de aur, care se vor aplica de la 1 ianuarie 2021. Regulamentul este conceput cu scopul de a conferi transparență și siguranță în ceea ce privește practicile de aprovizionare ale importatorilor și ale topitoriilor și rafinăriilor din Uniune care se aprovizionează din zone de conflict și din zone cu risc ridicat.
                  
               
                     (3)
                  
                  
                     Există deja o serie de sisteme voluntare de diligență necesară în cadrul lanțului de aprovizionare, care au aceleași obiective sau obiective similare cu cele ale Regulamentului (UE) 2017/821. Regulamentul (UE) 2017/821 prevede posibilitatea recunoașterii de către Comisie a acelor sisteme care permit importatorului din Uniune de minerale și metale, atunci când sunt implementate efectiv, să respecte regulamentul.
                  
               
                     (4)
                  
                  
                     Prin urmare, este necesar să se stabilească metodologia și criteriile care urmează să fie utilizate de Comisie pentru a stabili dacă un sistem ar trebui să fie recunoscut de către Comisie.
                  
               
                     (5)
                  
                  
                     Considerentul (14) din Regulamentul (UE) 2017/821 stabilește, printre altele, că cerințele privind sistemele de diligență necesară în cadrul lanțului de aprovizionare ar trebui să fie aliniate la Orientările OCDE privind diligența necesară și să îndeplinească cerințele procedurale, cum ar fi angajamentul părților interesate, mecanismele de reclamații și capacitatea de reacție. Considerentul respectiv prevede, de asemenea, că importatorii din Uniune își asumă în mod individual responsabilitatea de a se conforma obligațiilor în materie de diligență necesară, indiferent dacă sunt sau nu acoperiți de un sistem de diligență necesară în cadrul lanțului de aprovizionare recunoscut de Comisie.
                  
               
                     (6)
                  
                  
                     Cerințele din Regulamentul (UE) 2017/821 sunt conforme cu Orientările OCDE. Pentru a asigura coerența între prezentul regulament și activitatea OCDE, Metodologia OCDE pentru evaluarea alinierii programelor industriale la Orientările OCDE privind mineralele (denumită în continuare „metodologia OCDE”) ar trebui să servească drept bază pentru metodologia și criteriile Comisiei pentru evaluarea și recunoașterea sistemelor de diligență necesară în cadrul lanțului de aprovizionare.
                  
               
                     (7)
                  
                  
                     Secretariatul OCDE ar trebui, după caz, să fie consultat înainte de finalizarea de către Comisie a evaluărilor cererilor de recunoaștere și ar trebui să i se ofere posibilitatea de a emite un aviz cu privire la proiectul de raport și la concluziile preliminare.
                  
               
                     (8)
                  
                  
                     Autoritățile competente din statele membre sunt responsabile pentru punerea în aplicare eficace și uniformă a Regulamentului (UE) 2017/821 în întreaga Uniune. Prin urmare, Comisia ar trebui să partajeze informații privind cererile de recunoaștere și evaluarea acestora cu autoritățile competente din statele membre, pentru a oferi autorităților competente posibilitatea de a contribui în mod eficace la evaluarea Comisiei.
                  
               
                     (9)
                  
                  
                     Articolul 8 alineatul (3) din Regulamentul (UE) 2017/821 prevede că Comisia ține seama de diversele practici sectoriale vizate de un sistem și ia în considerare, de asemenea, abordarea și metoda bazată pe riscuri utilizată de sistemul respectiv pentru a identifica zonele de conflict și zonele cu risc ridicat, precum și lista conținând rezultatele acestei selecții.
                  
               
                     (10)
                  
                  
                     Prezentul regulament nu are ca obiect verificarea sistemelor care au fost deja recunoscute, nici cerințele referitoare la modificările aduse sistemelor de-a lungul timpului, dat fiind că aspectele respective sunt reglementate de articolul 8 alineatul (4) și alineatul (5) din Regulamentul (UE) 2017/821.
                  
               
                     (11)
                  
                  
                     Uniunea ar trebui să depună eforturi pentru a coopera, după caz, cu alte jurisdicții, pentru a sprijini dezvoltarea și punerea în aplicare a sistemelor de diligență necesară, în conformitate cu Orientările OCDE privind diligența necesară,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament stabilește norme privind metodologia și criteriile care permit Comisiei să evalueze dacă sistemele de diligență necesară în cadrul lanțului de aprovizionare cu privire la staniu, tantal, tungsten și aur facilitează îndeplinirea cerințelor Regulamentului (UE) 2017/821 de către operatorii economici și să recunoască sistemele respective, în conformitate cu articolul 8 din regulamentul menționat.
            
            
               (2)   Prezentul regulament se aplică numai sistemelor sau părților de sisteme care se referă la metalele și mineralele din domeniul de aplicare al Regulamentului (UE) 2017/821, astfel cum se prevede în anexa 1 la regulamentul respectiv.
            
         
         
            Articolul 2
            Definiții
            
               (1)   În sensul prezentului regulament, se aplică definițiile prevăzute în Regulamentul (UE) 2017/821.
               Se aplică, de asemenea, următoarele definiții:
               
                           (a)
                        
                        
                           „sistem” înseamnă „sistem de diligență necesară în cadrul lanțului de aprovizionare” sau „sistem de diligență necesară”, astfel cum este definit la articolul 2 litera (m) din Regulamentul (UE) 2017/821;
                        
                     
                           (b)
                        
                        
                           „solicitant” înseamnă entitatea care a depus sau intenționează să depună o cerere de recunoaștere a unui sistem;
                        
                     
                           (c)
                        
                        
                           „titulari ai sistemului” înseamnă entitățile menționate la articolul 8 alineatul (1) din Regulamentul (UE) 2017/821;
                        
                     
                           (d)
                        
                        
                           „operatori economici care participă la sistem” înseamnă persoane fizice sau juridice care fac obiectul unui audit în conformitate cu cerințele sistemului ori care sunt asociate în alt mod sau care participă la sistem într-un mod în care este de așteptat ca ele să respecte standardele și politicile sistemului;
                        
                     
                           (e)
                        
                        
                           „metodologia OCDE” înseamnă Metodologia OCDE pentru evaluarea alinierii programelor industriale la Orientările OCDE privind mineralele, inclusiv anexa la aceasta, publicată cu nota OCDE COM/DAF/INV/DCD/CAD(2018)1;
                        
                     
                           (f)
                        
                        
                           „principii generale privind diligența necesară” înseamnă principiile prevăzute în secțiunea A din anexa 1 la metodologia OCDE;
                        
                     
                           (g)
                        
                        
                           „cerere reînnoită” înseamnă:
                           
                                       (i)
                                    
                                    
                                       o cerere privind un sistem care a făcut deja obiectul cel puțin al unei cereri anterioare care fie a fost declarată inadmisibilă, fie a fost respinsă sau retrasă;
                                    
                                 
                                       (ii)
                                    
                                    
                                       o cerere privind un sistem a cărui recunoaștere a fost retrasă de către Comisie;
                                    
                                 
                     
                           (h)
                        
                        
                           „condiții generale de recunoaștere” înseamnă condițiile prevăzute la articolul 4;
                        
                     
                           (i)
                        
                        
                           „criterii specifice de evaluare” înseamnă criteriile prevăzute la articolul 5.
                        
                     
            
               (2)   În sensul prezentului regulament, termenul „program industrial” (industry programme) utilizat în metodologia OCDE se interpretează ca având același sens ca termenul „sistem”.
            
         
         
            Articolul 3
            Cerințe privind cererile și admisibilitatea acestora
            
               (1)   Titularii sistemelor pot solicita ca sistemele dezvoltate și supravegheate de ei să fie recunoscute de Comisie în conformitate cu prezentul articol.
            
            
               (2)   Pentru a fi admisibile, cererile trebuie să conțină următoarele informații:
               
                           (a)
                        
                        
                           identitatea solicitantului;
                        
                     
                           (b)
                        
                        
                           numele și datele de contact ale persoanei care va fi responsabilă de evaluare și, prin urmare, persoana de contact a Comisiei;
                        
                     
                           (c)
                        
                        
                           o descriere a obiectivelor sistemului, metalele și mineralele care fac obiectul sistemului, tipurile de operatori economici care participă la sistem și în ce parte a lanțului valoric își desfășoară activitatea operatorii respectivi;
                        
                     
                           (d)
                        
                        
                           informații privind domeniul de aplicare al cererii, precizând dacă cererea se referă la o anumită parte a unui sistem sau la o anumită parte a lanțului valoric sau de aprovizionare;
                        
                     
                           (e)
                        
                        
                           dovezi care să ateste că modul în care sunt concepute politicile și standardele sistemului este coerent cu principiile privind diligența necesară în cadrul lanțului de aprovizionare, astfel cum se prevede la articolul 2 litera (d) din Regulamentul (UE) 2017/821, în conformitate cu cadrul în cinci etape stabilit în anexa 1 la Orientările OCDE;
                        
                     
                           (f)
                        
                        
                           o listă a operatorilor economici care participă la sistem și a altor entități care fie sunt membre ale sistemului, fie sunt asociate în alt mod cu acesta;
                        
                     
                           (g)
                        
                        
                           dacă este disponibilă, orice altă evaluare a sistemului, inclusiv autoevaluările, evaluările efectuate de autoritățile competente din altă jurisdicție și evaluările efectuate de o terță parte;
                        
                     
                           (h)
                        
                        
                           dacă este cazul, relația dintre cerere și orice cerere anterioară.
                        
                     
            
               (3)   Solicitanții pot include orice alte informații pe care le consideră relevante.
            
            
               (4)   În termen de 45 de zile calendaristice de la primirea unei cereri, Comisia stabilește dacă cererea este admisibilă și informează solicitantul în acest sens.
            
            
               (5)   În cazul în care Comisia consideră că au fost furnizate dovezile menționate la alineatul (2) litera (e), dar că lipsesc alte informații menționate la alineatul (2), aceasta informează solicitantul în timp util și, în orice caz, înainte de expirarea termenului prevăzut la alineatul (4), și invită solicitantul să completeze cererea în termen de 30 de zile calendaristice.
            
            
               (6)   În cazul în care Comisia consideră că dovezile menționate la alineatul (2) litera (e) nu au fost furnizate sau în cazul în care un solicitant nu completează cererea înainte de expirarea termenului limită în temeiul alineatului (5), aceasta declară cererea inadmisibilă și notifică acest lucru solicitantului, fără a mai continua evaluarea cererii.
            
            
               (7)   Prin depunerea unei cereri, titularii sistemului acceptă faptul că sistemul va face obiectul evaluării prevăzute în prezentul regulament. Cu toate acestea, solicitanții își pot retrage cererea în orice moment.
            
         
         
            Articolul 4
            Condiții generale pentru recunoașterea echivalenței
            
               (1)   Unui sistem i se acordă recunoașterea echivalenței dacă principiile generale privind diligența necesară ale sistemului, cerințele acestuia pentru operatorii economici care participă la sistem și responsabilitățile specifice ale sistemului sunt în conformitate cu cerințele aplicabile din Regulamentul (UE) 2017/821.
            
            
               (2)   Cerințele de la alineatul (1) se consideră a fi îndeplinite atunci când Comisia consideră că sunt îndeplinite condițiile pentru ca sistemul să fie evaluat ca fiind „integral aliniat” în conformitate cu secțiunea 4 din metodologia OCDE, pe baza evaluării tuturor criteriilor specifice aplicabile, având în vedere atât politicile și standardele sistemului, cât și punerea lor în aplicare în cadrul sistemului.
            
         
         
            Articolul 5
            Criterii specifice de evaluare
            
               (1)   Comisia evaluează sistemul în raport cu criteriile specifice aplicabile prevăzute în anexa 1 la metodologia OCDE, în conformitate cu articolele 6, 7 și 8.
            
            
               (2)   Comisia stabilește, pentru fiecare evaluare individuală, relevanța fiecărui criteriu specific din anexa 1 a metodologiei OCDE, ținând seama de natura, domeniul de aplicare și caracteristicile specifice sistemului care face obiectul evaluării. În acest scop, Comisia ia în considerare aplicabilitatea criteriilor specifice indicate în anexa 1 la metodologia OCDE. De asemenea, Comisia poate lua în considerare o abatere de la criteriile specifice indicate în anexa 1 la metodologia OCDE, dacă este necesar pentru a se asigura că evaluarea corespunde domeniului de aplicare și cerințelor Regulamentului (UE) 2017/821 în ceea ce privește, printre altele, tipul de entități care sunt supuse obligațiilor din regulamentul respectiv.
            
         
         
            Articolul 6
            Completarea informațiilor furnizate în cerere pentru a permite evaluarea unor criterii specifice
            
               (1)   Comisia completează în mod corespunzător informațiile conținute în cererile admisibile pentru a putea să efectueze evaluarea criteriilor specifice aplicabile în temeiul articolului 5 alineatul (2). Mai exact, acestea pot include:
               
                           (a)
                        
                        
                           analize ale documentelor pe care Comisia le consideră relevante, cum ar fi statutul sistemului sau documente echivalente și alte documente de politică; mandatul comitetelor relevante din cadrul sistemului; rapoartele de audit ale operatorilor economici care participă la sistem; rapoarte ale experților și ale părților interesate relevante; orice altă evaluare a sistemului, inclusiv autoevaluările, evaluările efectuate de autoritățile competente din alte jurisdicții și evaluările efectuate de o terță parte și orice alte informații relevante legate de gestionarea sistemului;
                        
                     
                           (b)
                        
                        
                           interviuri cu reprezentanții sistemului, cu conducerea operatorilor economici care participă la sistem, cu auditorii și cu alte părți interesate relevante;
                        
                     
                           (c)
                        
                        
                           participarea la audituri efectuate de terți și observarea auditurilor efectuate de terți cu privire la operatorii economici care participă la sistem în raport cu cerințele sistemului și evaluarea rapoartelor de audit corespunzătoare.
                        
                     
            
               (2)   La punerea în aplicare a alineatului (1), Comisia poate cere solicitantului să prezinte orice alte informații sau documente suplimentare și să faciliteze interviurile și participarea la auditurile efectuate de terți.
            
            
               (3)   Comisia stabilește ce informații suplimentare îi sunt necesare pentru a putea evalua toate criteriile specifice aplicabile. În acest scop, Comisia poate lua în considerare orientările prevăzute în secțiunea 2 din metodologia OCDE.
            
         
         
            Articolul 7
            Metodologia de evaluare a criteriilor specifice
            
               (1)   Evaluarea fiecărui criteriu specific aplicabil ia în considerare atât modul în care sunt concepute politicile și standardele sistemului, cât și punerea în aplicare a acestora în cadrul sistemului în conformitate cu secțiunea 3.2 din metodologia OCDE.
            
            
               (2)   Comisia stabilește dacă un sistem este „integral aliniat”, „parțial aliniat” sau „nealiniat” la toate criteriile specifice aplicabile în conformitate cu secțiunea 3.2 din metodologia OCDE.
            
            
               (3)   Evaluarea criteriilor specifice aplicabile nu ține seama de politicile, standardele, activitățile și alte aspecte potențiale ale unui sistem care nu au legătură cu diligența necesară în cadrul lanțurilor de aprovizionare cu metale și minerale reglementate de Regulamentul (UE) 2017/821; de asemenea, nu se ține seama de politicile și de alte informații privind societățile care nu intră în domeniul de aplicare al regulamentului respectiv, cu excepția cazului în care se solicită în mod explicit acest lucru în cerere, iar Comisia a fost de acord.
            
            
               (4)   Comisia poate lua în considerare orice posibilă evaluare relevantă a sistemului efectuată de părți terțe credibile atunci când evaluează cererea, chiar dacă aceste evaluări nu sunt incluse în cerere.
            
            
               (5)   În evaluarea criteriilor specifice aplicabile pentru care sistemul se bazează integral sau parțial pe politici, standarde și activități ale unui alt sistem sau ale unei entități similare externe solicitantului, se analizează:
               
                           (a)
                        
                        
                           dacă a fost efectuată o evaluare credibilă a acestor entități de către sistem și a modului în care sunt sau vor fi menținute relevante și actualizate în timp aceste evaluări; și
                        
                     
                           (b)
                        
                        
                           dacă astfel de entități sunt sisteme care au primit recunoașterea echivalenței în temeiul prezentului regulament.
                        
                     
         
         
            Articolul 8
            Raportul privind evaluarea
            
               (1)   Comisia pregătește un raport în care evaluează dacă sistemul îndeplinește condițiile generale de recunoaștere și criteriile specifice aplicabile. Raportul se finalizează în temeiul alineatelor (2), (3) și (4).
            
            
               (2)   Proiectul de raport se comunică solicitantului, căruia i se acordă 15 zile calendaristice pentru a-și prezenta observațiile.
            
            
               (3)   După examinarea tuturor observațiilor primite din partea solicitantului, Comisia consultă, după caz, Secretariatul OCDE cu privire la proiectul de raport și îi poate furniza toate documentele justificative necesare pentru ca Secretariatul OCDE să își formuleze avizul. Comisia invită Secretariatul OCDE să își prezinte avizul în termen de 30 de zile calendaristice. Avizul se referă în special la evaluarea condițiilor generale de recunoaștere și a criteriilor specifice.
            
            
               (4)   Comisia finalizează raportul în termen de maximum nouă luni de la data la care a declarat cererea admisibilă în temeiul articolului 3, cu excepția cazului în care îi notifică solicitantului în prealabil că va finaliza raportul mai târziu.
            
         
         
            Articolul 9
            Procesul care urmează după concluzia privind condițiile generale de recunoaștere
            
               (1)   În cazul în care Comisia consideră că sunt îndeplinite condițiile generale pentru recunoașterea echivalenței pe baza metodologiei de evaluare prevăzute în prezentul regulament, aceasta urmează procedura prevăzută la articolul 8 alineatul (3) din Regulamentul (UE) 2017/821.
            
            
               (2)   În cazul în care Comisia consideră că nu sunt îndeplinite condițiile generale pentru recunoașterea echivalenței prevăzute la articolul 4, Comisia notifică acest lucru solicitantului și autorităților competente din statele membre și transmite solicitantului o copie a raportului final de evaluare menționat la articolul 8 alineatul (1).
            
         
         
            Articolul 10
            Cererile reînnoite
            
               (1)   Timp de douăsprezece luni de la notificarea prevăzută la articolul 9 alineatul (2) sau la articolul 3 alineatul (6) sau după retragerea cererii, nu se poate depune nicio cerere reînnoită.
            
            
               (2)   Prin derogare de la alineatul (1), se poate depune o cerere reînnoită cu privire la același sistem la trei luni de la notificările menționate la alineatul (1), dacă o notă ameliorată a mai puțin de zece la sută din criteriile specifice aplicabile ar fi suficientă pentru îndeplinirea condițiilor generale de recunoaștere a echivalenței prevăzute la articolul 4.
            
            
               (3)   Toate informațiile menționate la articolul 3 alineatul (2) trebuie furnizate în cererile reînnoite, chiar dacă o parte din informațiile respective au fost incluse într-o cerere anterioară.
            
            
               (4)   În plus față de informațiile menționate la articolul 3 alineatul (2), o cerere reînnoită privind un sistem care a făcut obiectul unei cereri anterioare respinse trebuie să conțină informații detaliate privind toate măsurile luate cu privire la criteriile specifice pe care Comisia nu le-a considerat „integral aliniate” în evaluarea celei mai recente cereri respinse.
            
         
         
            Articolul 11
            Măsuri luate în temeiul articolului 8 alineatul (6) și al articolului 8 alineatul (7) din Regulamentul (UE) 2017/821
            
               (1)   Comisia respectă etapele prevăzute la alineatele (2), (3) și (4) din prezentul articol atunci când aplică articolul 8 alineatul (6) și articolul 8 alineatul (7) din Regulamentul (UE) 2017/821.
            
            
               (2)   În cazul în care identifică deficiențe ale unui sistem recunoscut, Comisia notifică acest lucru titularului sistemului și acordă titularului sistemului trei până la șase luni pentru a lua măsuri de remediere. Perioada menționată poate fi prelungită de către Comisie, ținând seama de natura deficiențelor.
            
            
               (3)   Titularul sistemului notifică Comisiei măsurile de remediere luate în termenul stabilit în temeiul alineatului (2). Notificarea conține dovezi întemeiate ale respectivelor măsuri de remediere.
            
            
               (4)   Comisia nu inițiază procedura de retragere a recunoașterii prevăzută la articolul 8 alineatul (7) al doilea paragraf din Regulamentul (UE) 2017/821 înainte de expirarea termenului stabilit în temeiul alineatului (2) din prezentul articol.
            
         
         
            Articolul 12
            Transparență și confidențialitate
            
               (1)   Comisia întocmește un registru al sistemelor pentru care a acordat recunoașterea echivalenței și îl pune la dispoziția publicului. Comisia se asigură că registrul este actualizat în timp util ori de câte ori acordă sau retrage recunoașterea echivalenței.
            
            
               (2)   Raportul menționat la articolul 8 alineatul (1) este pus la dispoziția publicului în cazul în care Comisia acordă unui sistem recunoașterea echivalenței. Avizul privind proiectul de raport elaborat de Secretariatul OCDE este, de asemenea, pus la dispoziția publicului, cu excepția cazului în care Secretariatul OCDE solicită ca avizul său să rămână confidențial.
            
            
               (3)   Comisia se asigură că toate informațiile identificate ca fiind confidențiale de către Comisie, de către solicitanți sau de către orice persoană fizică sau juridică care contribuie la evaluare în temeiul prezentului regulament sunt tratate în conformitate cu Regulamentul (CE) nr. 1049/2001 al Parlamentului European și al Consiliului (2).
            
         
         
            Articolul 13
            Cooperare și sprijin
            
               (1)   Solicitanții se asigură că i se acordă acces Comisiei la toate informațiile pe care aceasta le consideră necesare pentru a evalua criteriile specifice, inclusiv prin facilitarea interviurilor cu operatorii economici participanți și a participării la audituri efectuate de terți.
            
            
               (2)   În cazul în care solicitantul nu respectă dispozițiile alineatului (1), Comisia își încetează sau suspendă evaluarea și informează solicitantul în consecință. Notificarea expune motivele pentru care Comisia a încetat sau și-a suspendat evaluarea. În cazul în care Comisia își încetează sau suspendă evaluarea, titularul sistemului poate depune o cerere reînnoită cel mai devreme după douăsprezece luni de la data notificării.
            
            
               (3)   Comisia face schimb de informații cu autoritățile competente ale statelor membre desemnate în temeiul articolului 10 alineatul (1) din Regulamentul (UE) 2017/821, pentru a le permite să contribuie în mod eficace la evaluarea sa în temeiul prezentului regulament și să își exercite responsabilitatea pentru punerea în aplicare efectivă și uniformă a Regulamentului (UE) 2017/821.
               Comisia are ca misiune în special:
               
                           (a)
                        
                        
                           să informeze autoritățile competente ale statelor membre cu privire la titularii sistemului care au solicitat recunoașterea în temeiul articolului 3 și să le invite să transmită toate informațiile și evaluările relevante pentru evaluarea cererii;
                        
                     
                           (b)
                        
                        
                           la cererea autorității competente a unui stat membru, să pună la dispoziția autorității respective cererea completă;
                        
                     
                           (c)
                        
                        
                           să ia în considerare toate informațiile relevante pentru evaluarea unei cereri în temeiul prezentului regulament, furnizate de autoritățile competente ale statelor membre;
                        
                     
                           (d)
                        
                        
                           să ia în considerare toate informațiile furnizate de autoritățile competente ale statelor membre în legătură cu deficiențele sistemelor identificate de Comisie și să informeze autoritățile respective cu privire la orice notificare efectuată în temeiul articolului 11 alineatul (3);
                        
                     
            
               (4)   Comisia informează în mod corespunzător Parlamentul European cu privire la punerea în aplicare a prezentului regulament și ia în considerare toate informațiile relevante pe care Parlamentul European le prezintă Comisiei referitoare la punerea în aplicare a regulamentului.
            
            
               (5)   Pe lângă consultarea prevăzută la articolul 8 alineatul (1), Comisia poate consulta Secretariatul OCDE sau poate solicita sprijinul acestuia pentru îndeplinirea responsabilităților care îi revin în temeiul prezentului regulament.
            
         
         
            Articolul 14
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 ianuarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 130, 19.5.2017, p. 1.
         
            (2)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).